Diari Oficial de la Generalitat Valenciana


Sumari del DOGV 6282, del 04-06-2010 (2010/6293)

RESOLUCIÓ de 31 de maig de 2010, de la Direcció General d'Ordenació i Centres Docents, sobre el servici complementari de transport dels centres públics de titularitat de la Generalitat per al curs 2010/2011.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6282

Data del DOGV
:   04-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/6293


Data del document
:   31-05-2010

Organisme emissor
:   Conselleria d'Educació

Tipus de document
:   Resolució

Descriptors 

:   * ensenyament obligatori
    * alumnat
    * ensenyament primari
    * suport econòmic
    * ensenyament públic
    * educació especial
    * ensenyament professional
    * alumne
    * transport escolar
    * ensenyament secundari
    * ajuda pública

RESOLUCIÓ de 31 de maig de 2010, de la Direcció General d'Ordenació i Centres Docents, sobre el servici complementari de transport dels centres públics de titularitat de la Generalitat per al curs 2010/2011. [2010/6293]
D'acord amb l'article 27.6 de la Constitució espanyola, l'ensenyança bàsica és obligatòria i gratuïta, per la qual cosa les administracions no sols han de proporcionar el servici públic educatiu als alumnes, sinó que també han de salvar els obstacles de qualsevol naturalesa que impedisquen o dificulten l'exercici del dret a l'educació.
D'altra banda, i d'acord amb el que establixen els articles 81 i 82 de la Llei Orgànica 2/2006, d'Educació, les administracions educatives, en compliment del dret a l'educació reconegut en l'article 27 de la Constitució Espanyola, tenen l'obligació de garantir a tots els alumnes un lloc escolar gratuït al seu municipi, per la qual cosa, si excepcionalment això fora impossible, en els nivells d'Educació Primària i Secundària Obligatòria s'haurà d'escolaritzar els xiquets en un municipi pròxim al de la seua residència, prestant-los de forma gratuïta els servicis escolars de transport, menjador i, si és el cas, d'internat.
L'article 9 del Decret 118/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Educació, preceptua que la Direcció General d'Ordenació i Centres Docents és el centre directiu al qual corresponen, entre altres funcions, la planificació, l'ordenació i l'execució de les actuacions relatives a transport i menjadors escolars, servicis escolars, escoles-llar i d'altres de naturalesa anàloga.
Per això, i en virtut de les facultats conferides, resolc:
1. Àmbit d'aplicació
Estes normes seran aplicables als centres que impartisquen Educació Primària i Educació Secundària Obligatòria, i als centres específics d'Educació Especial de titularitat de la Generalitat.
2. Beneficiaris
2.1. És beneficiari del servici escolar de transport, l'alumnat d'Educació Primària, Educació Especial i Educació Secundària Obligatòria, incloent-hi l'alumnat de Programes de Qualificació Professional Inicial, el domicili habitual del qual, degudament acreditat, es trobe a una distància de 3 km o més del centre educatiu que li corresponga per a la seua escolarització.
2.2. L'acreditació documental del domicili s'efectuarà per mitjà de la presentació, o bé d'un certificat de residència, o bé d'un certificat d'empadronament acompanyat dels últims rebuts de llum i aigua de la vivenda, amb una antiguitat màxima de quatre mesos.
2.3. El centre d'escolarització es determinarà, segons corresponga, per alguna de les circumstàncies següents:
a) L'àrea d'influència del seu domicili habitual.
b) El centre d'adscripció del seu centre educatiu.
c) La resolució d'escolarització del director Territorial d'Educació corresponent, a la vista del dictamen tècnic.
2.4. Excepcionalment podrà ser-ho l'alumnat que, havent de ser escolaritzat obligatòriament al centre que li corresponga, quan este centre es trobe situat en zones de molt difícil accés i siga més aconsellable escolaritzar-lo en un altre distint. Per a això serà obligatori l'informe favorable de la Inspecció d'Educació, de la Direcció Territorial i de la Direcció General d'Ordenació i Centres Docents.
2.5. En Educació Secundària el centre d'escolarització determinarà la condició de l'alumne com a beneficiari del transport escolar, si el centre de Primària del qual procedix el dit alumne era el que li corresponia segons les circumstàncies assenyalades en els paràgrafs anteriors.
2.6. En qualsevol cas, i encara que a l'empara de les normes d'admissió de l'alumnat, la seua escolarització es realitze en un centre educatiu de l'àrea d'influència del domicili laboral d'algun dels pares o tutors, esta situació no constituïx cap excepció al que ja s'ha expressat respecte a la determinació del centre d'escolarització que atribuïx la condició de beneficiari de transport escolar (subapartat 2.3 del present apartat), raó per la qual este alumnat no tindrà la consideració de beneficiari de transport escolar col·lectiu o individual.
2.7. Els pares, les mares o els tutors hauran de sol·licitar la concessió de la prestació del servici complementari de transport en el moment de formalitzar la matrícula, d'acord amb els terminis publicats en les resolucions que establixen el calendari per al curs 2010/2011, publicades en el DOCV de 18 de març de 2010, per mitjà del model de sol·licitud contingut en l'annex I de la present resolució, el qual els serà facilitat en el centre educatiu.
2.8. Junt amb la sol·licitud de transport, s'haurà de presentar la documentació acreditativa del domicili expedida per l'Ajuntament corresponent, on conste el domicili habitual i la distància al centre, així com la còpia del DNI de l'alumne si en disposa. Si el domicili no ha variat respecte al curs anterior i la documentació ja consta al centre educatiu, no caldrà presentar-la novament, llevat que el centre considere el contrari.
3. Autoritzacions especials
3.1. Alumnat del segon cicle d'Educació Infantil
a) A causa de les especials condicions d'atenció i cures requerides per la poca edat d'este alumnat, serà beneficiari del servici escolar de transport l'alumnat del segon cicle d'Educació Infantil escolaritzat en un centre públic d'Educació Infantil i Primària de titularitat de la Generalitat, el domicili habitual del qual, segons conste en la documentació acreditativa, es trobe a una distància de 3 km o més del centre d'escolarització que li corresponga, o que tinga dificultats especials per a accedir al centre docent, incloent-hi una distància inferior a la de 3 km.
b) Tenint en compte l'excepcionalitat de la concessió del servici de transport, este alumnat no serà beneficiari de la prestació gratuïta del servici de menjador escolar, sense perjuí de la concessió d'ajudes assistencials, si resulta procedent d'acord amb la normativa d'aplicació.
3.2. Autorització per dificultats especials en l'accés al centre
a) Excepcionalment, també podrà ser beneficiari del servici escolar de transport l'alumnat que curse els estudis previstos en l'apartat 2 i que tinga dificultats especials per a accedir al centre docent, encara que el seu domicili es trobe a una distància inferior a 3 km. En estos casos, la Direcció Territorial d'Educació corresponent autoritzarà el seu accés a les rutes de transport col·lectiu organitzades.
b) Tenint en compte l'excepcionalitat de la concessió del servici de transport, este alumnat tampoc serà beneficiari de la prestació gratuïta del servici de menjador escolar, al marge de la convocatòria d'ajudes assistencials de menjador.
3.3. Autorització a alumnes d'altres nivells d'ensenyança
a) L'alumnat d'altres nivells educatius postobligatoris, només podrà utilitzar les rutes de transport col·lectiu quan estiga convenientment autoritzat per resolució de la Direcció Territorial d'Educació corresponent i sempre que hi haja places vacants en l'autobús contractat, d'acord amb el contracte subscrit per a la prestació del servici.
b) Esta autorització s'atorgarà, si és procedent, a petició dels pares, les mares o els tutors. El centre educatiu de destí tramitarà les peticions a la Direcció Territorial d'Educació corresponent, la qual les concedirà amb caràcter excepcional.
c) Tindrà prioritat per a estes autoritzacions especials:
- L'alumnat matriculat en el centre mateix.
- L'alumnat matriculat en un altre centre de la mateixa localitat.
Dins d'estos dos grups tindrà prioritat l'alumnat de menys edat sobre el de més edat, i entre este darrer grup el que es trobe a més distància del centre. No obstant això, la Direcció Territorial d'Educació corresponent, a proposta del Consell Escolar del centre, podrà exceptuar d'esta prioritat aquells casos en què concórreguen circumstàncies especials, les quals valorarà individualment.
d) Les autoritzacions hauran de ser comunicades a l'empresa prestatària del servici, amb indicació expressa dels alumnes autoritzats.
e) Tenint en compte l'excepcionalitat de la concessió del servici de transport, este alumnat no serà beneficiari de la prestació gratuïta del servici de menjador escolar.
f) Atesa la naturalesa d'esta autorització, en el cas que es produïsca alguna variació en l'alumnat matriculat en els nivells educatius que tinguen dret a la utilització del transport escolar, es procedirà per part de la Direcció Territorial a revisar les autoritzacions especials concedides.
3.4. Sol·licitud
En els tres supòsits assenyalats en els punts anteriors, les sol·licituds hauran de formalitzar-se d'acord amb el model de l'annex II de la present resolució, a la qual s'adjuntarà una còpia del DNI de l'alumne si en disposava i ja no figura en els arxius del centre educatiu.
4. Modalitats de la prestació del servici de transport escolar
La prestació del servici escolar complementari de transport podrà adoptar una de les modalitats següents:
a) Transport escolar col·lectiu
Esta modalitat comportarà la inclusió de l'alumnat en una de les rutes de transport que establirà la corresponent Direcció Territorial d'Educació, d'acord amb les necessitats comunicades pels centres i les disponibilitats pressupostàries.
El nombre mínim d'alumnes per a establir una ruta de transport col·lectiu serà, amb caràcter general, de 15 alumnes. En casos excepcionals la Direcció Territorial podrà autoritzar o organitzar rutes amb un nombre menor d'alumnes.
b) Ajudes individuals de transport escolar
Esta modalitat, que serà autoritzada per la corresponent Direcció Territorial d'Educació, correspondrà a l'alumnat que tenint dret a ser beneficiari del servici escolar de transport (alumnat d'Educació Primària i Educació Secundària Obligatòria), per complir els requisits establits en l'apartat 2, no puga ser inclòs en cap de les rutes de transport col·lectiu autoritzades.
5. Comunicació de les necessitats de transport escolar
5.1. Els directors dels centres docents, una vegada comprovat que les sol·licituds complixen els requisits, enviaran a la Direcció Territorial d'Educació corresponent, en el termini que s'especifica en l'últim paràgraf d'este apartat, la comunicació de les necessitats de transport escolar (model de l'annex III), amb la relació de l'alumnat que es proposa com a beneficiari de la prestació del servici escolar de transport. En la relació s'inclourà, d'una banda, l'alumnat que es proposa com a beneficiari de la prestació del servici de transport col·lectiu i la relació d'autoritzacions corresponents a l'alumnat d'Educació Infantil i a l'alumnat amb dificultats d'accés al centre educatiu (annex IV) i, d'altra banda, l'alumnat que es proposa com a beneficiari d'ajuda individual (annex V).
5.2. Una vegada realitzades les propostes de beneficiaris de la prestació del servici de transport escolar, tant col·lectiu com individual, i les propostes relatives a l'alumnat d'Educació Infantil i a l'alumnat amb dificultats d'accés al centre educatiu (annex IV), la direcció del centre remetrà, si és el cas, la relació d'alumnat d'ensenyances postobligatòries per al qual se sol·licita l'autorització especial de transport escolar (annex VI).
5.3. En la relació de beneficiaris del servici col·lectiu o autoritzats del mencionat annex IV, es farà constar l'alumnat que residisca a les zones per on transcorrien rutes que el centre tenia aprovades per al curs 2009/2010. En el supòsit de no existir ruta a la zona de residència es comunicarà a la Direcció Territorial corresponent.
5.4. En les llistes d'alumnat per al qual es proposa la concessió d'ajuda individual, s'indicarà obligatòriament la distància en quilòmetres del centre educatiu al domicili habitual de l'alumnat.
5.5. L'enviament de les relacions de l'alumnat proposat com a beneficiari o autoritzat haurà de tramitar-se en el termini màxim d'una setmana després de finalitzar el període de matrícula corresponent, establit en les esmentades resolucions de cada Direcció Territorial d'Educació que establixen el calendari i el procediment d'admissió de l'alumnat en centres públics i centres privats concertats, no universitaris, per al curs 2010/2011.
6. Quantia de les ajudes individuals
La quantia de les ajudes individuals estarà en relació amb la distància en quilòmetres entre el centre receptor i el domicili habitual de l'alumne/a.
La quantia de les ajudes queda establida de la manera següent:
de 3 a 5 km. 261,55 euros
de 6 a 10 km. 357,45 euros
d'11 a 15 km. 459,23 euros
de 16 a 20 km. 561,82 euros
de 21 a 25 km. 613,13 euros
Educació especial fins a 1.532,41 euros
7. Autorització de les rutes de transport escolar col·lectiu i de la llista de beneficiaris d'ajudes individuals de transport
7.1. Una vegada rebuda la informació dels centres educatius, la Direcció Territorial d'Educació corresponent els enviarà, abans de l'inici del curs escolar, una còpia de la Resolució que autoritza les rutes de transport col·lectiu, acompanyada de la llista d'alumnat usuari del servici escolar de transport. Així mateix, enviarà una còpia de la Resolució d'ajudes individuals de transport amb la llista d'alumnat beneficiari, amb indicació de la seua quantia.
7.2. En cap cas els centres podran determinar la posada en funcionament de rutes ni la concessió d'ajudes individuals que no hagen sigut autoritzades per la corresponent Direcció Territorial d'Educació.
8. Justificació de les ajudes individuals de transport
8.1. La Direcció Territorial d'Educació remetrà a cada centre educatiu la Resolució en què s'inclourà la llista de beneficiaris de les ajudes individuals de transport, amb indicació de la quantia per beneficiari.
8.2. En el moment en què el centre educatiu reba la transferència de l'import de les ajudes individuals de transport, haurà d'efectuar-ne l'abonament als beneficiaris. En este moment, el pare, la mare o el tutor haurà d'anotar en la llista de beneficiaris remesa per la Direcció Territorial, el seu número de DNI i firmar en senyal de conformitat, com a justificació de la seua percepció.
8.3. La llista de l'alumnat beneficiari de les ajudes individuals de transport escolar amb les firmes dels perceptors, serà arxivada a la Secretaria del centre educatiu, per a la seua constància, i el/la secretari/ària enviarà a la Direcció Territorial corresponent un únic certificat que acredite la correcció del procés de percepció de les ajudes pels seus beneficiaris.
9. Conformitat de la prestació del servici
Per a un millor seguiment de la prestació del servici i independentment dels certificats mensuals de conformitat emesos per cada Direcció Territorial a la Direcció General d'Ordenació i Centres Docents, els directors dels centres n'enviaran, així mateix, la certificació mensual en el cas que s'haja observat alguna incidència en la prestació del servici (model de l'annex VII), d'acord amb els dies lectius fixats en la Resolució de 22 d'abril de 2010, de la Direcció General d'Ordenació i Centres Docents, per la qual es fixa el calendari escolar del curs acadèmic 2010/2011 (DOCV de 6 de maig de 2010).
10. Inspecció d'Educació
La Inspecció d'Educació, en l'àmbit de les seues competències, efectuarà el seguiment i la valoració del funcionament del transport escolar i, n'emetrà els informes que considere oportuns o aquells que se'ls sol·liciten.
11. Informatització de les dades
Els centres que no tramiten les sol·licituds de transport a través de l'aplicació informàtica ITACA, hauran d'omplir les sol·licituds de transport utilitzant el mòdul de beques que apareix en l'adreça d'Internet .
Abans d'iniciar la gravació de les sol·licituds, els centres hauran d'actualitzar l'esmentat mòdul de beques segons la versió 2010.
La informació tramitada d'esta manera haurà de ser remesa necessàriament per disc a la corresponent Direcció Territorial d'Educació una vegada haja finalitzat el termini de matrícula dels centres i en els terminis que s'indiquen en l'apartat 5 de la present resolució.
12. Compliment del Decret 147/2007, de 7 de setembre (article 3.4)
Les ajudes convocades en la present resolució no estan subjectes a la Política de la Competència de la Unió Europea i, en conseqüència, no cal que es notifiquen a la Comissió Europea, per tractar-se d'una convocatòria dirigida a l'alumnat escolaritzat en centres educatius, per la qual cosa no és d'aplicació l'article 107, apartat 1, del Tractat de Funcionament de la Unió Europea (TFUE), en la mesura que no afecta els intercanvis comercials entre els estats membres.
DISPOSICIÓ FINAL ÚNICA
Entrada en vigor
La present resolució entrarà en vigor l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció contenciosa administrativa, la present resolució, que posa fi a la via administrativa, podrà ser recorreguda potestativament en reposició o bé cabrà plantejar directament recurs contenciós administratiu, en els terminis i davant de dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 31 de maig de 2010.- El director general d'Ordenació i Centres Docents: Rafael Carbonell Peris.